BEITIALARRANGOITIA LIZARRALDE (EH Bildu, 2015-03-13):
Mila esker.
Bistan da, nahiz eta datu askorik ez didazun eman, gerorako utziko zenituen nik erreplikarik ez izateko baina tira, gauzak ez direla dauzkagun datuen arabera ondo egin. Ezin da krisiak eragindako ondorioak direla gertatuak esan. Guk besterik ikusten dugu. Kudeaketa okerra erakusten dute.
Hastapenetik esango nuke nik izan direla hutsuneak nabariak Jaurlaritzaren egitasmoan, merkantziak trenbidera erakartzeari begira egin beharrekoak.
Has nadin esanez helburua bera ona dela baina ezin dela egin nahi denera eskaria egokitu, alderantziz behar duela, egingo denak eskariari erantzutea baizik.
Eta hor dago okerra Gobernu Jeltzaleak beste kasu askotan egin duen bezala edo bultzatu duen jarreraren okerra. Eta kasu honetan ere  - nik behintzat dauzkadan datuen arabera -  2001ean egin zen plana, aurrikuspen puztua zeukan. Hori dirudienez barneko txostenek ere aitortzen dute urteak igarota nahiz eta orain arte ez den egin, ze 99ko 150.000 tonatik 2 milioi tonara igo nahi zen eta krisiak zerbait eragingo zuen, baina errealitateak erakusten zuen hasieratik igoera oso handia zela.
Eta 10 urte ondoren ez da soilik ez dela hasi esan zen moduan, % 10a jaitsi dela. Beraz ez da prebisioak ez direla bete, guztiz urruti gaudela baizik.
Hori hasteko, baina ez bakarrik. 2006an bost urte lehenago egindako plana hartu eta balizko eskari posibleen azterketa eguneratu gabe tren makinak erosteko agindua eman omen zen, nahiz eta jakin horiek ezingo zirela erabili trenbide sarean hainbat inbertsio egin gabe, nahiz eta sailburuak kontrakorik esan duen. Ze barneko txostenek hori esaten dute, lanak ez badira egiten tren hauek erabili gabe gaude. Eta erantzun hori ez dit eman, seguruena bigarrenean emango dit.
Erabili gabe daude bai ala ez? Eta erabili gabe baldin badaude eta trenbidearen inbertsioak ez badira arazoa, oraindik eta okerra handiagoa dela iruditzen zait.
Nik honetan guztian kudeaketa ezin kaxkarragoa ikusten dut datuak konfirmatzen badizkidazu. Inbertsio horietarako dator jakinik gabe, aurrekontuan partida asmo zehatzik ez. Eta are gutxiago, lanak egiteko epe muga jakinik gabe tren makinak erosteko prozedura martxan jarri eta gauzatzea, niretzat hori besterik ez da.
Eta horren ondorioak ere konfirmatu beharko dizkiguzu gaur edo bestela. 22 milioitik gorako inbertsioa erabili gabe, 3 milioitik gorako galerak urtero, datu horiek horrela baldin badira.
Bobinak garraiatzeko 42 bagoi ere erosi omen ziren. Oker ez banaiz, erabili ezin direnak. Besteak beste bobinak gaur egun babes berezi bat eskatzen dutelako eta babestu gabe zihoazelako bagoi hauek.
Beraz irudipena daukat okerrak bata bestearen atzetik izan direla gai hauetan eta ondorioei aurre egiteko ere ezintasuna izan duela Jaurlaritzak. Ez 2006an eta ez orain tren makina horien erabilpena oso murritza delako. Zuk zerorrek galdera batean niri esan zenidan "bat lortu da alokatzea Katalunian". Eta 2007an berriro interesgarritzat jotzen zen, baina inbertsioak ez badira egiten interesgarria dena ezer ezean geratzen da.
Nik uste dut lehentasunak beste nonbait dituzuela. Zuentzat hain estrategikoa den abiadura handiko trenean, merkantziak errepidetik aterako ez baditu ere.
Seguruenera berriro aterako zara nik oraintxe amaituta, Jaurlaritzaren jarduera zurituko duzu, seguruenera xehetasun eta argibide askorik eman gabe. Lehenengoan bezala egiten baduzu behintzat askorik ez didazu argitu, beste bide batzuk begiratu beharko ditut.
Baina argi guri geratu zaiguna gauza bat da, asko saiatuta ere zuen burua kudeaketaren izar modura aurkezten, errealitateak besterik erakusten digula. Alegia, horretan ere usteak erdia ustel eta diru publikoa zuzen kudeatzea honetan ere ez dela zuen egiteko nagusia eta hori tamalez gainera guztion kalterako.
Mila esker.